 NA WANDERI KAMAU WAZIRI wa Ulinzi Aden Duale, ameunga mkono juhudi zinazoendeshwa na idara tofauti nchini kukabili matumizi ya Shisha, akisema kuwa wale wote watakaopatikana wakitumia ‘mihadarati’ hiyo wanafaa kukabiliwa kisheria. Mnamo Ijumaa usiku, Mamlaka ya Kitaifa ya Kukabiliana na Matumizi ya Mihadarati nchini (Nacada) iliendesha operesheni kali dhidi ya vituo vya burudani ambako kileo hicho kimekuwa kikitumika. Operesheni hiyo ilifanyika katika eneo la Kilimani, jijini Nairobi, ambako watu kadhaa walikamatwa, huku misokoto kadhaa ya bidhaa hiyo pia ikinaswa. Kutokana na operesheni hiyo, Bw Duale alisema kuwa uvutaji wa Shisha ulipigwa marufuku nchini mnamo 2017, hivyo yeyote anayepatikana akiitumia ama akiiuza anafaa kukabiliwa kisheria. “Waraibu wa Shisha lazima wakabiliwe kisheria, kwani ilipigwa marufuku nchini tangu 2017. Maafisa wa usalama lazima wavamie vituo vyote vya matumizi au uuzaji wa vileo hivyo,” akasema Bw Duale. Mnamo Ijumaa usiku, maafisa wa Nacada waliwakamata watu 25 katika mkahawa na kilabu cha Yejoka Gardens kilichoko Kilimani, Nairobi, baada ya kuwapata wakitumia Shisha na kutafuna miraa. Operesheni hiyo iliongozwa na Afisa Mkuu Mtendaji wa mamlaka hiyo, Bw Anthony Omerikwa. Bw Omerikwa alisema kuwa lazima sheria zote ziizowekwa kukabili matumizi ya vileo hivyo zizingatiwe. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  